
DEL I




1 | JOHN

HAN LØP. BEINA bar ham knapt, knesvak som han var. Hvor var Dimitri? Alt han så var steiner, grus og noen flekker med våt jord. Spørsmålene surret i ham: Hadde de gått på en sti? Han holdt på å snuble i noen steiner. Jo, det var en sti, men hvor var Dimitri? Hadde han ikke snudd seg en eneste gang for å se etter ham?

Han knakk sammen, ble først liggende, men karet seg opp, siden han var redd jordsmonnet. Han turte knapt puste, prøvde å springe – men hvor skulle han? Skulle han prøve å gå tilbake? Nei, han måtte gå, gå, gå – måtte finne Dimitri. Han måtte følge stien.

Men for alle Himmelreisers skyld: Hvor var han? Hadde han bare gått fra ham? Trodde han at han ville finne frem selv? Hvor lenge hadde han vært borte?

Heldigvis var det fortsatt overskyet. Han så en liten fjelltopp i det fjerne; skulle han prøve å nå den før det ble mørkt? Derfra kunne han speide – men nei, det gikk ikke, det var for mørkt. Hvor skulle han sove? Han hadde en sovepose, men teltet hadde Dimitri. Eller, hadde han også et telt? Han måtte skynde seg, kunne ikke undersøke noe nå.




2 | NATURE’SDIVINITY

– DET MÅ gjøres noe så snart som mulig.

Ho Suk så på Clare. – Vi kan ikke la ham gå til grunne der ute.

De som utgjorde styret i Nature’s Divinity hadde kommet sammen i avdelingen som hadde tilhørt Team 3 i Verdenskanselliet. De hadde diskutert hvordan de skulle komme videre i forhandlingene med Arst Mistrz om å få bruke alle hans tilgjengelige ressurser for å redde jordkloden – og de som fremdeles levde der. Arst hadde gått med på det, men var ufattelig sta når det gjaldt forskning på å få frem mennesketyper som var immune mot radioaktivitet. Ho Suk, som hadde ledet forhandlingen, ville at de skulle gå med på det for å komme noen vei med Arst, som virket bemerkelsesverdig uberørt av alt som hadde skjedd.

Clare fortalte hva hun hadde sanset med John – at han hadde gått seg bort, at han ikke visste hvor Dimitri var, han visste heller ikke hvor han skulle gå eller retningen til Bygningen.

– Hvor er Dimitri, da?

Maiao hevet stemmen. – Han må jo ha skjønt at han måtte ta med seg John?

– Han hadde tatt med seg John, men det er ikke enkelt å ha med ham å gjøre.

Clare følte seg utmattet og misforstått. Ho Suk og Maiao trodde at hun bare kunne gå inn i hodet på hvem som helst og tolke tankene deres. De skulle bare visst hvor vanskelig og krevende det var. De hun klarte å metakommunisere med, måtte først være beredt mentalt og ikke gå på dop. De hun klarte å lese tankene til, måtte være avslappet. Tidligere hadde hun klart å lese Arst Mistrz’ tanker, men bare når han ikke var i beredskap. Nå var det umulig; det måtte vel skyldes at hjernen hans var like stresset som alle andres.

– John er helt ute å kjøre. Dere skulle bare ha visst …, prøvde hun.

– Vi dropper det der, avbrøt Ho Suk. – Du må dra ut og få ham til Bygningen.

– Jeg?

Clare så på ham. Hun følte at hun ble helt rød i ansiktet.

– Ja, det er du som er den mest sensomotoriske av alle oss. Du kan klare å lese tankene til både Dimitri og Shigeru, og du vet hvor Bygningen er, slo han fast uten å se på henne.

Clare bet tennene sammen: – Jeg drar ikke med en gang, la han først prøve å finne frem selv!




3 | EVA

EVA SÅ SEG rundt. Rommet var uten vindu, og luften var fuktig og kald. Hun var så munntørr at tungen klistret seg fast i gommene.

Etter at Ho Suk hadde brakt henne i sikkerhet, før hun fikk stoppet Kilden, ble hun nesten oppdaget da hun forsøkte å beskytte seg selv med kryptering. Hun merket at overvåkningen begynte å peile seg inn, og da forsto hun at hun måtte slippe seg fri og skape en blindsone. Men først måtte Angelo Sang i sikkerhet.

Like etter at hun ved Johns og Igors hjelp klarte å komme seg ut med Angelo Sang, overlot hun ham i Dimitris varetekt og dro tilbake. Hun klarte å sette Kilden ut av drift i samme øyeblikk som en svakhet hadde oppstått. Hun hadde så vidt kommet seg etter denne kraftanstrengelsen, men hun kunne ikke tenke på det nå, hun måtte konsentrere seg om å flytte på blindsonen hun befant seg i. Kreftene hadde seget av henne som snøsmeltingen på en solrik vårdag i Verden utenfor. Bare sopp og råte lå igjen som kladder i kropp og hjerne. Det var som om hun befant seg under løvet i en vill skog – maskinene ville ikke granske løvet, all den tid råttent løv kun var en naturlig del av skogens flora. Overvåkningen så hele tiden etter noe som ikke hørte hjemme i Verdenskanselliet. Om det hadde ligget en låst eske på skogbunnen, ville maskinene oppdaget den.

Hun måtte ikke fremstå som den låste esken.

Og nå flyttet hun hele tiden på blindsonen hun befinner seg i – sørget for at hun ikke skiller seg ut, kun være en del av bakgrunnsstøyen.

Ikke skille seg ut, være unnselig, samle krefter, samle krefter, ikke skille seg ut.

Holde ut til Arst Mistrz ga opp forsøkene på å finne henne.

Det verste var at hun følte at hun hadde mistet de synske evnene sine. Hun hadde hatt litt kontakt med Clare, som selv var hypermottakelig, men hun maktet ikke å få kontakt med Dimitri. Heller ikke John. Hun visste at Angelo Sang var hypersensorisk, så hun ville ta kontakt med ham når hun fikk kreftene tilbake. Han var ennå veldig liten, men hun ville bruke sine evner til å gjøre ham rolig og harmonisk, gi ham trøst.

Hun klarte ikke i tilstrekkelig grad å tolke fremsynet når det gjaldt seg selv og sine nærmeste – hun fikk bare svake antydninger. Men Arst Mistrz’ fremtid så hun klart, og det gjorde henne skrekkslagen.

Hun hadde gjort rett i å la John dra ut med Angelo Sang, han var tross alt hennes bror. Hun visste at han ikke ville klare seg i Verdenskanselliet, selv om ND til en viss grad ville beskytte ham. Arst ville fått ham tilintetgjort på sekundet.

Alt hun hadde anstrengt seg for å få Arst til å endre sine planer. Flere ganger hadde hun bedt ham om å endre fokus.

Den siste samtalen hadde gjort at hun ga opp alle forsøk på å endre ham, hun visste at hun måtte få Angelo Sang ut.

– Hva har du å klage på? hadde han sagt med en spydighet som skar henne i hjertet. – Har ikke jeg behandlet deg som en gudinne her inne? Du har stort sett fått gjøre det du selv ville. Jeg har jo nå gitt etter for press fra Judit og Lars-Arve om at du skal få ha barnet hos deg etter at det er født, inntil vi skal ha ham i vår tjeneste.

– Jeg snakker ikke om meg selv, Arst, og jeg er takknemlig for at jeg skal få ha barnet hos meg mens han dier. Men jeg vet at dere vil sende ut Dimitri, og det er jeg imot.

– Hvordan vet du det?

– Jeg vet, Arst.

– Nå må du jenke deg ned noen hakk, min lille venn. Du kan vel få flere barn, du og Mikael …

– Jeg og Mikael er ikke sammen.

– Nei vel, det gir jeg blanke faen i. Du må bare finne deg i at vi skal ha barnet. Tror du det er for ingenting at vi hentet denne etnoen utenfra? Tror du det er for ingenting at vi har lagt forholdene til rette, slik at du og denne typen skulle såkalt kose dere slik dere vitterlig har gjort? Hva i helvete har du å klage på?

– Du har feil fokus, Arst. Du kunne latt andre raser få føde, ikke bare de små asioene.

– Jeg har ikke tiltro til andre raser. Mange av dem er blitt degenererte gjennom århundrer. De er ikke noe verdt.

– Du tar så inderlig feil, Arst, og du kommer til å måtte innrømme det. Det som var meningen da min morfar fant ut om Kaldfusjonen, var at den skulle komme alle mennesker til gode.

– Den kommer jo alle som er verdt det til gode. Syke, elendige, radioaktive individer av alle slag kommer ikke på tale! La dem være der de er!

– Du har ikke gjort noe for å hjelpe dem, du har ikke satset på forskning på fornybar energi …

– Ha-ha! Hva skal vi med fornybar energi når vi har energi nok til evig tid?

Arsts latter hadde vært vond å høre på.

– Kaldfusjonen fungerer bare her inne. Det som må forskes på, er alternativ til Kaldfusjonen. Det skulle vi gjort for lenge siden, Arst; vi skulle drevet forskning på tidevannskraft, bølgekraft, vindmøller, biobrensel, alger, tang og tare, det vil si alt av organisk biomasse i fast eller flytende form.

– Sånt tøv! Det er ikke behov for det her, dessuten er jorden ødelagt, vi kan ikke bruke verken hav eller vind, og i hvert fall ikke noe av det som vokser der! Jeg er lei av den masingen din, Eva. Det som betyr mest, er at vi må få i gang produksjon av en ny rase som er befruktningsdyktig. Jeg har faktisk tenkt å la de beste av euroene få injeksjoner og stamceller som blir utviklet fra det nye barnet, vel å merke etter at asioene har fått det som er nødvendig, slik at de kan bli i stand til å føde igjen. Så euroene, eller noen av dem, noen utvalgte, skal få begynne å føde, har jeg bestemt. Da må du være fornøyd, og slutte å mase på meg!

– Husk at du vil ha frem synskhetsfaktoren, Arst.

– Ja, det vil jeg, det er jo derfor jeg har latt deg føde. Jeg har latt deg bli vår gudbenådede Jordmor, du kan føde flere barn etter at vi har fått MasterBarnet.

– Nei takk, det vil jeg ikke.

– Hva har du å klage over? Du får være med barnet til det begynner å få personlighet, cirka tre måneder, slik som Lars-Arve har sagt. Han er tross alt psykolog, så han burde vite såpass.

– Men du vet ikke hvordan synskheten eventuelt vil utarte fra individ til individ, og hva med raser som du mener har uforutsigbare tilbøyeligheter?

– De skal selvsagt ikke få disse injeksjonene. Da vil alt være utenfor kontroll. Det viktigste er å få barnet i min tjeneste. Så snart han er tre måneder, skal vi ha ham. End of discussion!

– Men hva hvis maskinene får overtaket? Du vet at jeg ikke kan styre dem med tankens kraft, de er immune for mine evner.

– Maskinene skal jeg ta meg av. Når vi får synske individ, vil ikke maskinene kunne styre lenger, de skal bli våre slaver. Robotlovene skal bli gjeldende igjen.

– Tror du at du kan bli Gud?

– Ja, det kan jeg.

– Du tar så feil, Arst, og du vet at jeg vet.




4 | JOHN

MØRKET HADDE KOMMET, og han hadde krøpet de siste meterne – uten å ha noen anelse om hvor mye tid som hadde gått. Om nå bare dressen sto imot, det måtte den.

Han kikket seg rundt: Jo visst, det var et hulrom i fjellveggen bak ham! Han vred av seg ryggsekken, vippet den på magen og lirket seg inn i lyet. Hodet ble lavere enn kroppen, men det fikk ikke hjelpe. Lettet pustet han tungt ut og fryktet at han kom til å svime av.

En lysstråle traff ham i ansiktet. Hva? Er det lys? Drømmer jeg?

Han måtte kjenne etter, hadde han vært borte? Han famlet med den ene hånden, den andre kjentes tung under ham. Han var helt ør i hodet, men kjente at han hadde brillene og hetten på seg.

Hva var dette lyset? Det måtte være den farlige sola!

Med lukkede øyne prøvde han å kare seg lenger og lenger bakover mens han krampeholdt på sekken, som hadde falt ned ved siden av ham. Han sukket og stønnet, til slutt var det bare små, tynne ul som unnslapp ham.

Da han igjen åpnet øynene, kunne han se at det var lyst inne i hulen, men sola nådde ikke helt inn der han hadde klart å gjemme seg. Han tenkte at han måtte ordne seg med noe mat fra sekken, men hadde ikke krefter. Dessuten måtte han på do.

